Sosnovii Bor (lidn, Leningradan agj)

Sosnovii Bor (, vepsäks kangaz «hongišt»- vai «pedajik»-znamoičendanke, , ) om Venäman lidn da lidnümbrik Leningradan agjan päivlaskmas. Vspäi 2006 se om üks'jäine alištui agjan tobmudele oikti lidn.
Istorii.
Eländpunktan aluz om pandud vl 1958 kuti radnikžilo atomtegimišton täht Lomonosovan rajonas. Vozil 1967−1973 Leningradan AES:an ezmäine energoblok om saudud, vodele 1981 — jäl'gmäine, nellänz' lugul. Vl 1973 sulakun 19. päiväl radnikžilo kändihe lidnaks agjan alištusenke. Vl 1974 ühtištuihe sidä lähižen Ustjan küläkundan eländpunktoidenke. Lidnümbrik om olmas nügüdläižiš röunoiš vspäi 2006.
Vspäi 1993 lidnan territorii om Venäman röunmaks, se om sauptud verhiden maiden rahvahanikoiden tulendad vaste eriližeta laskendbumagata.
Sosnovii Boran ižandusen päsarakod oma atomenergetik (Leningradan AES, Leningradan AES 2, tedoinstitutad), sauvond da sauvondmaterialoiden pästand (raudbeton, metallkonstrukcijad, teraztorvveimed).
Geografijan andmused.
Lidn sijadase Suomen lahten suvirandal (Koporjen laht), 20 m ü.m.t. keskmäižel korktusel. Kovaši-jogi lankteb Suomen lahthe lidnan südäimes.
Matkad Piter-regionan röunhasai om koumekümne viž kilometrad päivnouzmha orhal (Lomonosov-lidn), Piterin keskuzpalhasai — 80 km.
Sosnovii Bor-lidnümbrik röunatab Lomonosovan rajonanke pohjoižpäivnouzmas, päivnouzmas da suves. Baltijan meren Suomen laht levigandeb päivlaskmha lidnaspäi.
Tobmuz.
Sosnovii Bor om lidnümbrikon üks'jäižeks eländpunktaks. Lidnümbrik jagase 20 valičemižümbrikoks.
Käskusenandai tobmuz om Deputatoiden nevondkund () 20 ühtnijanke. Kaik rahvaz valičeb heid videks vodeks. Järgenduseližed valičendad sihe oliba vn 2019 sügüz'kun 8. päiväl. Deputatoiden nevondkund valičeb lidnan administracijan pämest.
Edeline lidnümbrikon pämez' (Deputatoiden nevondkundan ezimez') om Dmitrii Puläjevskii (2009 — keväz'ku 2017), radoi kaks' strokud jäl'geten. Edel sidä vozil 2006−2009 hän radoi lidnan administracijan pämehen. Hänen lähtendan jäl'ghe lidnümbrikon Administracijan pämez' kändihe lidnümbrikon pämehen. Deputatoiden nevondkundan ezimez' om Ivan Babič vn 2019 redukuspäi.
Municipaližen ühtnikan pämez' om lidnan Administracijan pämez'. Ezmäine varapämez' da nell' muite varapämest oma hänele abhu. Kuz' komitetad, 18 palakundad da üks' laudkund alištudas lidnümbrikon administracijan pämehištole. Edeline lidnan Administracijan pämez' om Vladimir Sadovskii, radoi vn 2014 tal'vkuspäi. Nügüdläine municipaližen ühtnikan pämez' om Mihail Voronkov vn 2019 redukuspäi.
Eläjad.
Vl 1989 lidnan ristitišt oli 55 800 eläjad. Vn 2010 Venäman rahvahanlugemižen mödhe lidnan eläjiden lugu oli 65 788 ristitud, vn 2021 — 65 367 ristitud. Kaik 68 045 eläjad oli lidnas vl 2017. Kaikiš suremb lidnan ristitišt oli 68 344 eläjad vl 2019.
Rahvahad (enamba 0,4 % vl 2010): venälaižed — 71,9 %, ukrainalaižed — 2,1 %, vaugedvenälaižed — 1,2 %, totarlaižed — 0,6 %, toižed rahvahad — 1,8 %, rahvahuden ozutandata — 22,4 % (jäl'gmäižišpäi vaiše 3,8 % mahttas pagišta venäkelel).
Erased-se igähižed rahvahad: suomalaižed — 70 rist. (0,11 %), karjalaižed — 37 rist. (0,06 %), estilaižed — 24 rist. (0,04 %), vepsläižed — 9 rist. (0,01 %), ižoralaižed — 7 rist. (0,01 %), vodilaižed — 3 rist. (vähemba mi 0,01 %).
Ortodoksižen hristanuskondan nell' pühäpertid oma avaitud lidnas: Jumalanmaman «Korbendatoi Penzaz»-jumalaižen päjumalanpert', ph. Panteleimonan jumalanpert', ph. Lazar' Nell'päiväižen jumalanpert' i ph. Mikulai-čudonsädajan časoun'.
Openduz.
Lapsiden opendusen aluzkundad oma vižtoštkümne nomeruidud päivkodid (nomer 1..12, 15, 18, 19), privatine "Sova"-aluzškol («Hir'pulo»), kuz' keskškolad (nomer 2, 3, 4, 6, 7, 9), gimnazii nomer 5, licei nomer 8, korrekcine škol, ehtal'ne škol, lapsiden sädamižen pert' (viž čuradust), sädamižen šingotesen keskuz (seičeme čuradust), čomamahtoiden "Baltika"-škol, lapsiden da norišton sportškol, specializiruidud sportaluzkundad (biatlon, ambluz, üks'borcuindad, karting), lapsiden da norišton turizman i ekskursijoiden "Juventa"-pert' (sportorientiruind, ličend kall'oihe, kodirandantedištand, turizm).
Om professionaližen opendusen aluzkundoid lidnas: keskopenduz — politehnine kolledž, üläopenduz — Piterin universitetoiden koume filialad i Venäman valdkundaližen radnikoičendan akademijan filial.